Vot goi, erôrs e spetacul. L’incuintri tra Udin e Livorno al è un biel omaç ae memorie di Piermario Morosini, al mostre i limits de scuadre amaranto e al presente une scuadre furlane plui dinamiche e plui vivarose di cemût che si le à viodude tai ultins timps (magari cussì no, al bastave pôc…), là che al torne a jessi protagonist Di Natale, autôr di doi goi e implicât ancje in altris dôs segnaduris.
La partide e tache plancuç. Dutis dôs lis scuadris a scugnin cirî di vinci: l’Udin par salvâ la muse e il Livorno par vê ancjemò cualchi sperance di salvâsi. I ospits a son i prins a puartâsi indenant in dôs ocasions e Scuffet al interven cun puntualitât. Dome dopo nûf minûts di zûc e rive ancje la prime conclusion dal Udin: acrobazie di Di Natale e bale fûr di pôc.
La sagre dal gol si vierç cuntun punizion di Paulinho: Livorno un, Udin zero e cualchi sgrisul pai tifôs furlans, che a pandin la lôr preocupazion. I blancs e neris no si pierdin pai trois e a provin daurman a tornâ a dreçâ la situazion: prime Coda al bute jù Domizzi, Rocchi al sivile ma Di Natale nol realize il rigôr, dopo al è il cjapitani a segnâ il gol dal un a un e cualchi minût plui indenant Totò i da une bale di aur a Badu che al ribalte il risultât. Ma no je finide achì: Paulinho al segne ancje une altre punizion, cul jutori di une deviazion, e al rive il doi a doi; Di Natale al servìs Badu che le met tal mieç par Pereyra che al segne cence fastidis il gnûf vantaç; il Livorno al va in crisi, Gabriel Silva al firme il poker e Di Natale al met dentri la bale dal cinc a doi, su assist di Pinzi.
Il prin timp si siere cul Udin in trionf. Il cinc a doi si manten a dilunc: il Livorno nol rive a sburtâ, l’Udin al manten il control de partide, dut il stadi al jeve in pîts cuant che Di Natale al lasse il puest a Nico Lopez e prime de ultime sivilade di Rocchi al rive ancje il tierç gol amaranto, cun Mesbah che al profite di une disatenzion di Gabriel Silva.
Stin contents, stin calmuts.
fur_Latn fur_Latn fur_Latn fur_Latn fur_Latn